kardosdrur/scandi-wiki huggingface dataset:
Wikibooks

Wikibooks er et søsterprojekt til Wikipedia, ejet og vedligeholdt af Wikimedia Foundation. Wikibooks fungerer grundlæggende på samme måde som Wikipedia, men i modsætning til at opbygge en encyklopædi, opbygger man i fællesskab lærebøger, manualer, introduktioner, guider m.m. Disse kaldes også åbne lærebøger og adskiller sig fra traditionelle lærebøger på følgende måde:

 De er normalt gratis
 De udgives kun som digitale ressourcer og skal ikke trykkes. 
 De er dynamiske og kan løbende udvides eller ændres.
 De kan sættes sammen af individuelle bidrag. 

Wikibooks startede i 2004 og alle kan redigere og uploade indhold til Wikibooks, med undtagelse af nogle få ting som der er restriktioner på. Hvis man ønsker mere kontrol over disse restriktioner kan man søge om at blive administrator. Administratorer holder øje med hinandens arbejde og kan derfor sikre et læringsbrugbart indhold på sitet.

Eksterne henvisninger 

 Forside dansk version
 Forside engelsk version

Kilder 
 E-læring på web 2.0 af Nina Bonderup Dohn og Lars Johnsen, 2009

Books
Wikier
Hvidhalet trogon

Den hvidhalede trogon (Trogon viridis) er en trogon. Fuglen lever fra det sydlige Panama til det sydlige Brasilien og på Trinidad. Den lever i fugtige tropiske skove. Den hvidhalede trogon lever af insekter og små frugter.

Den når en længde på 29 cm og vejer 82 g.

Trogoner
Blågul trogon

Den blågule trogon (Trogon violaceus) er en trogon. Den lever i Colombia, Bolivia, Venezuela, Guyana og Trinidad. Den når en længde på 23 cm.

Trogoner
Askø (Smålandsfarvandet)

Askø er en ø i Smålandsfarvandet nord for Lolland. Øen hører til Lolland Kommune.

Askø er en meget flad ø, som ved stormfloderne i 1858 og 1872 blev delvist oversvømmet. En del af øen, herunder den inddæmmede Kirkevig, er sikret med diger mod oversvøming. 

Indbyggertallet på Askø har været støt dalende siden 1945, da der boede ca. 238. Nu er der kun ca. 50 tilbage, og skolen blev lukket i 1988 på grund af mangel på elever. De fleste fastboende bor i Askø by på den nordlige del af øen, hvor Askø Kirke ligger. Mod øst findes et sommerhusområde med ca. 220 huse.

Tidligere beskæftigede fiskeri og søfart en stor del af beboerne, men hovederhvervene på Askø er i dag landbrug og frugtavl.

Der findes harer ræve og fasaner på Askø. Mest mangfoldigt er nok fuglelivet, for øen er yngleområde for mange ænder, måger og vadefugle. Ud over naturen er seværdighederne på øen Askø Kirke fra 1200-tallet og Askø Ø-Museum, som er et lokalhistorisk museum.

Askø er forbundet med naboøen Lilleø med en ca. 700 m lang dæmning. I december 2014 fik Askø som den første ø i Danmark fibernet, hvilket øger internetforbindelsen betragteligt. Planen er at flere mindre danske øer skal have hurtigere internet, ligesom der findes i de større byer.

Der er flere overnatningsmuligheder bl.a.  

 Shelterplads med 2 shelters, Askepot og Lillepot. 
Værelser på Askø Gl. Skole
 Askø Mejeri Sommerpensionat hvor man kan overnatte hele året 
 Askø Bed & Breakfast hvor man kan overnatte om sommeren  
 Ved havnen er der en teltplads, og der ligger et moderne havnehus med køkken og opholdsområde. Herudover er der bade- og vaskefaciliteter 

Askø har en  købmand drevet af frivillige fra øen og sommerhusbeboere.

Der er færgeforbindelse til Askø fra Bandholm på Lolland. Turen tager ca. 25 minutter.

Referencer

Eksterne henvisninger 
 Askoe.dk 
Askø Museum
 Landsbyhistorier fra Askø 
Askø Mejeri 
Askø Bed & Breakfast 

Øer i Smålandsfarvandet
Lolland Kommunes geografi
Lilleø (Smålandsfarvandet)

Lilleø er en ø i Smålandsfarvandet nord for Lolland. Øen hører til Lolland Kommune.
Areal: 0,86 km².
Indbyggere: 6
Højeste punkt: 4 m over havets overflade.

Lilleø blev i 1914 forbundet med naboøen Askø med en ca. 700 m lang dæmning. Indbyggertallet på Lilleø har været faldende siden 1900, hvor der boede ca. 50 mennesker på øen.

Lilleø er i mange år blevet anvendt til græsning af Askø-bøndernes kreaturer. I 1788 blev en del af Askøs gårde flyttet til Lilleø, og tre gårde eksisterer fortsat på øen. Hovederhvervet på Lilleø er i dag frugtavl, og der dyrkes især æbler, pærer og blommer.

Den 1. november 2006 oversvømmedes over halvdelen af øen i efterårets første uvejr, hvorunder digerne blev gennembrudt. Æbletræer gik tabt, og digeloven var specificeret til at områder bag diger ikke var dækket af stormflodsloven.

Referencer

Eksterne henvisninger 
Askø Færge 
Askø Mejeri Bed & Breakfast

Øer i Smålandsfarvandet
Lolland Kommunes geografi
Lilleø

Lilleø har flere betydninger:

 Lilleø (Smålandsfarvandet) – en ø og en bebyggelse i Askø Sogn, Lolland Kommune
 Lilleø (Bursø Sogn) – en ø i Bursø Sogn, Lolland Kommune
 Lilleø (Linå Sogn) – en ø i Linå Sogn, Silkeborg Kommune
 Lilleø (Niløse Sogn) – en bebyggelse i Niløse Sogn, Sorø Kommune
 Lilleø (Storstrømmen) – en ø i i Storstrømmen nord for Bogø, Stensby Sogn, Vordingborg Kommune
 Lilleø (Guldborgsund) – en ø i Toreby Sogn, Guldborgsund Kommune
 Lilleø (Sydfynske Øhav) – en ø i det Sydfynske Øhav sydøst for Ærøskøbing, Ærøskøbing Sogn, Ærø Kommune
 Lilleø (Halskov) – en høj, der er beliggende i Korsørs nordlige bydel Halskov. I tidligere tider, da landskabet lå lavere var Lilleø en selvstændig ø i det, der i dag er Korsør Nor
 Lilleø (Ertholmene) – en ø i øgruppen Ertholmene nordøst for Bornholm
 Lilleø (Roskilde Fjord) – en ø i Roskilde Fjord vest for Jyllinge
Lindholm

Stednavnet Lindholm kan henvise til flere artikler:

Bebyggelser 
 Lindholm (Nørre Sandager Sogn) – et areal og et ejerlav i Nørre Sandager Sogn, Nordfyns Kommune
 Lindholm (Toftlund Sogn) – en bebyggelse i Toftlund Sogn, Tønder Kommune
 Lindholm (Uvelse Sogn) – en bebyggelse og et ejerlav i Uvelse Sogn, Hillerød Kommune
 Lindholm (Verninge Sogn) – en bebyggelse i Verninge Sogn, Assens Kommune
 Lindholm (Nørresundby) – et kvarter i Nørresundby og et ejerlav i Lindholm Sogn, Aalborg Kommune
 Risum-Lindholm – en landsby i den frisiske marsk i Sydslesvig
 Lindholm (Slien) – to forhenværender øer i Slien i Sydslesvig

Bygninger 
 Lindholm (Gevninge Sogn) – et ejerlav og en landbrugsejendom i Gevninge Sogn, Lejre Kommune
 Lindholmen slot – et slot i Skåne
 Lindholm Station - jernbanestation i Nørresundbys bydel Lindholm (Aalborg).

Øer 
 Lindholm (Isefjorden) – en ø i Isefjorden syd for Orø
 Lindholm (Kattegat) – en ø nordøst for Samsø, Tranebjerg Sogn, Samsø Kommune
 Lindholm (Boddum Sogn) – en ø i Limfjorden sydvest for Mors, Boddum Sogn, Thisted Kommune
 Lindholm (Karrebæk Fjord) – en ø i Karrebæk Fjord sydvest for Næstved i Vejlø Sogn, Næstved Kommune
 Lindholm (Smålandsfarvandet) – en ø i Smålandsfarvandet nord for Lolland i Stokkemarke Sogn, Lolland Kommune
 Lindholm (Stege Bugt) – en ø i Stege Bugt mellem Møn og Sjælland, Stege Sogn, Vordingborg Kommune
 Lindholm (Østersøen) – en ø i Østersøen syd for Lolland, Herritslev Sogn, Guldborgsund Kommune
 Lindholm (Nyborg Sogn) – en halvø på Fyn i Nyborg Sogn, Nyborg Kommune
 Lindholm (Ærø) – en holm øst for Marstal, Marstal Sogn

Andet 
 Lindholm Høje – en gravplads fra yngre jernalder og vikingetiden ved Aalborg
 Lindholm Len - et len beliggende i Skåne (til 1540)
 Lindholm Station (Slangerupbanen)
Lindholm (Smålandsfarvandet)

Lindholm er en lille ubeboet ø i Smålandsfarvandet mellem Lolland og Askø. Øen har tidligere været beboet af en håndfuld mennesker, men den sidste fastboende forlod øen midt i 1990'erne.

Jacob Ellehammer var den første i Europa der med en flyvemaskine hævede sig så meget som 50 centimeter fra jorden. Det skete på Lindholm den 12. september 1906.

Øer i Smålandsfarvandet
Lolland Kommunes geografi
Affaldsgips

Affaldsgips er gips der kasseres enten fra fabrikken pga. fejlproduktion, eller fra byggerier, både som nedrivningsmateriale og som rester ved opbygning.

Rent gips kan genbruges til produktion af nye gipsplader.

Alternativet er at deponere det på fyldpladser såsom gamle grusgrave eller havområder der skal inddæmmes.

Affaldsprodukter
Armégruppe

En armégruppe er en militær enhed der består af et antal arméer. 

Under 2. verdenskrig invaderede den tyske hær Sovjetunionen med tre armégrupper: Heeresgruppe Nord, Heeresgruppe Mitte og Heeresgruppe Süd. 

På D-dagen var feltmarskal Bernard Montgomery chef for 21. Armégruppe, der bestod af 2. Britiske Armé, 1. Canadiske Armé, 9. Amerikanske Armé, 1. Polske Faldskærmsbrigade samt de Frie franske styrker. 

I Den Røde Hær kaldtes en armégruppe for en "front" (фронт), f.eks. den Ukrainske Front, den Hviderussiske Front. 

Chefen for en armégruppe er enten feltmarskal eller general (4 eller 5-stjernet)

Militære enheder
Gruppe (militær)

En gruppe er den mindste militære enhed som inden for infanteriet består af mellem 6-10 mand. Et antal grupper, typisk tre, udgør en deling. Inden for pansertropper og artilleri vil man typisk ikke tale om grupper, men om en enkelt kampvogn eller en enkelt pjece og dens besætning.

Gruppen ledes normalt af en sergent kaldet en gruppefører – i en infanterigruppe er en korporal eller menig næstkommanderende.

Danske hær 
En standard dansk mekaniseret infanterigruppe (MEKINFGRP) udstyret med en PMV, vil typisk bestå af:
Gruppefører (GF), sergent, bevæbnet med Gevær M/10
Gevær 1 (GV1), næstkommanderende og granatkasterskytte, bevæbnet med Gevær M/10 samt granatkaster
Gevær 2 (GV2), primær panserværnsskytte, bevæbnet med Gevær M/10 samt AT4. Medbringer på ordre også granatkaster
Gevær 3 (GV3), sygehjælper og sekundær panserværnsskytte, bevæbnet med Gevær M/10 samt AT4
Let maskingeværskytte 2 (LMG2), forreste mand, bevæbnet med LMG M/60
Let maskingeværskytte 1 (LMG1), bagerste mand, bevæbnet med LMG M/60

Se også 
 Hær

Militære enheder
Skrald

Skrald har flere betydninger:

 Skrald – dagrenovation. Se Affald
 Skrald (lyd) – en høj, pludselig lyd. Se Skralde.
 Skrald – svensk film fra 1981 instrueret af Tage Danielsson.
Deling

En deling er en militær enhed som består af et antal grupper. Et antal delinger udgør et kompagni.

En deling er typisk på 35 mand og ledes af en premierløjtnant, løjtnant, seniorsergent eller oversergent. Delingsføreren i en såkaldt kommandodeling (der varetager kompagniets interne opgaver), er for det meste en befalingsmand af sergentgruppen. Delingen kan have lette panserværnsvåben (bazooka, dysekanon mm.), samt morterer og såvel tunge som lette maskingeværer.

Begrebet anvendes også indenfor politiet og civilforsvaret.

Militære enheder
Katana

Katana (刀) tilhører gruppen af traditionelle japanske sværd (日本刀, nihonto), der blev båret af samuraiklassen i det feudale Japan, også almindeligvis omtalt som et "samuraisværd". Moderne versioner af katana bliver undertiden fremstillet under ikke-traditionelle materialer og metoder.

Katana er kendetegnet ved sit karakteristiske udseende: en buet, slank, enægget klinge med et greb, der kan holdes med to hænder. Sværdet er historisk forbundet med den japanske kriger, samurai, i det feudale Japan (før år 1868), og er blevet kendt for sin skarphed, styrke og skønhed.

Forskellige typer af sværd

Historie 
Før Muromachi perioden (1337-1573) blev det lange japanske sværd, tachi (太刀), båret hængende fra obi (smalt klædestykke om livet) med sværdets æg nedad. Tachi var et effektivt våben, der blev anvendt af den beredne samurai samt af fodfolket.
Under Muromachi perioden blev den lidt kortere katana et standardvåben for samuraien. Katana blev båret i obi med æggen opad.
Samuraierne bar, som de eneste af de japanske samfundsklasser, to sværd, kaldet daisho (大小) – katana (刀) og en wakizashi (脇差) (kortere sværd end katana).

Konstruktion 

Katana er traditionelt fremstillet af jern-sand, på japansk kaldet "Tamahagane".

Sværd efter størrelse 
I Japan findes måleenheden shaku (japansk fod), der svarer til 30,3 cm.
 Et blad kortere end 1 shaku kaldes en tanto (短刀 tantō "kniv").
 Et blad mellem 1 og 2 shaku kaldes en shoto (小刀 shōtō "kortsværd"). Wakizashi (脇差), kodachi (小太刀)
 Et blad længere end 2 shaku kaldes daito (大刀 daitō "langsværd"). Katana (刀), tachi (太刀).

Anvendelse i dag 
Katana anvendes i dag i forbindelse med sværd-træknings disciplin, iaijutsu (居合術), der stammer fra Japans feudale tidsperiode.

Endvidere eksisterer der moderne efterligninger (replika) af katana, kaldet iaitō (居合刀). Anvendelsen af iaitō ses inden for den moderne sværd-træknings disciplin, iaido, hvor iaitō kan bruges i forbindelse med sportskonkurrencer. Iaitō er fremstillet af en blanding af aluminium og zink, hvorfor bladet ikke kan slibes op. Vægten på iaitō er lettere end katana og balancepunktet ligger anderledes i forhold til katana. Disse forhold resulterer i, at dynamikken og krav til den mentale - og motoriske færdighed bliver anderledes i forhold til brug af katana.

Se også 
Kampdisciplin hvor katana anvendes:
 Iaijutsu
Kampdiscipliner hvor attrap for katana anvendes:
 Iaido, træningsvåbnet er iaito - dog træner enkelte med katana.
 Kendo, træningsvåbnet er bokken og/eller shinai.
 Kenjutsu, træningsvåbnet er bokken og/eller shinai.

Referencer

Wikipedia filer 

Sværd fra Japan
Kompagni

Kompagni har flere betydninger:

 Kompagni (militær) – et militær betegnelse for en styrke.
 Handelskompagni
Barbara Bush

Barbara Pierce Bush (født 8. juni 1925, død 17. april 2018) var hustru til USA's 41. præsident George H.W. Bush, og var landets førstedame fra 1989 til 1993. Hun var mor til USA's tidligere præsident George W. Bush og Floridas tidligere guvernør Jeb Bush, og søster til Scott Pierce.

Tidligt liv 

Barbara Bush var datter af Pauline og Marvin Pierce, som senere blev chef for McCall Corporation. Hun voksede op i New York-forstaden Rye og kom senere på kostskolen Ashley Hall i Charleston, South Carolina.

En af hendes forfædre, New England-kolonisten Thomas Pierce, var også forfader til USA's 14. præsident Franklin Pierce.

Ægteskab og familie 
Barbara Pierce var 16 år gammel, da hun mødte George H. W. Bush, der på det tidspunkt var i gang med sit sidste år på Phillips Academy i Andover, Massachusetts. Halvandet år senere blev de to forlovet, umiddelbart før George Bush drog af sted for at gøre tjeneste som pilot i 2. verdenskrig.

Da han kom tilbage på orlov, var Barbara Pierce droppet ud af Smith College i Northampton, Massachusetts. To uger senere, 6. januar 1945 blev de to gift.

Efter krigen dimitterede George Bush fra Yale-universitetet, og de flyttede til Midland, Texas. De fik seks børn: George, Pauline Robinson "Robin" (20. december 1949 – 11. oktober 1953, hvor hun døde af leukæmi), Jeb, Neil, Marvin og Dorothy Walker. I denne periode skabte George et oliefirma.

Hun levede frem til sin død den 17. april 2018 i Houston, Texas. Bush-familien har også et sommerhus i Kennebunkport, Maine.

Karriere 
Barbara Bush var i bestyrelsen for 'AmeriCares' og 'The Mayo Clinic' og stod i spidsen for hendes egen 'Barbara Bush Foundation'.

Barbara Bush har skrevet to bøger, Millie's Book, 1990, og en selvbiografi Barbara Bush: A Memoir, 1994.

To skoler i Texas, en i Houston og en i Dallas-forstaden, Grand Prairie, er opkaldt efter hende. Det er den ene af George W. Bushs døtre også.

Barbara Bush døde 17. april 2018 i en alder af 92 år.

Litteratur 
 Bush, Barbara. "BARBARA BUSH: A MEMOIR/Life after White House is fun and different ". Los Angeles Times. Syndicate at the Houston Chronicle. 1. oktober 1994. Houston Section, s. 5.
 Williams, Marjorie. "Barbara's Backlash ". Vanity Fair. August 1992.
 Emery, Christopher. White House Usher: Stories from the Inside. (2017), by a White House Usher (with a foreword by Barbara Bush).

Kilder

Eksterne henvisninger 

 
 
 
 Bush, Barbara. Barbara Bush: A Memoir, New York:Scribner, 1994. 
 https://web.archive.org/web/20150924112225/http://www.svu2000.org/genealogy/Bush-REV.pdf
Official White House biography of Barbara Bush
Bush, George H. W. and Barbara Bush with Jim McGrath. George H. W. Bush and Barbara Bush Oral History , Houston Oral History Project, July 2009.
Barbara Bush Foundation for Family Literacy
Past Winners of Harold W. McGraw, Jr. Prize in Education
Barbara Bush at C-SPAN's First Ladies: Influence & Image

USA's førstedamer
Modtagere af Presidential Medal of Freedom
Lillehjerne

Lillehjernen (cerebellum ) er en del af hjernen, og den ligger bagest i hjernekassen lige under storhjernen.
En af lillehjernens primære opgaver er at 'udglatte' kroppens bevægelser.
Når storhjernen giver signal til en muskelgruppe, fx benene, om at den skal bevæge sig, går signalerne først gennem lillehjernen, som sørger for at bevægelserne udføres glidende.

Delfiner har en betydelig større lillehjerne end mennesker og andre aber.
Generelt har fugle og pattedyr relativt større lillehjerne end andre hvirveldyr.

Anatomi 
Lillehjernen vejer omkring 160 gram hos det voksne menneske, og menneskets lillehjerne har omkring 105 milliarder nerveceller, hvoraf langt de fleste er de såkaldte granulære celler..
Der er forskellige måder at dele lillehjernen op på, for eksempel på baggrund af vævstype:
 Lillehjernebarken hvor nervecellelegemerne er lokaliseret
 Den hvide substans.
 Lillehjernens kerner er fire små parrede kerner (ansamlinger af nervecellelegemer), der ligger som øer i den hvide substans.
Opdelingen kan også udføres på baggrund af den fylogenetiske udviklingen:
 Archicerebellum er den ældste del og omfatter lobus flocculonodularis
 Palaeocerebellum er sammenfaldende med strukturen vermis.
 Neocerebellum ("Nylillehjernen") er den yngste og hos mennesket den største struktur.
Opdelingen kan også baseres på de makroskopiske folder og furer i lillehjernen. Den overordnede opdeling er i en for- og baglap, men der findes en række andre mindre underlapper. Der har gennem tiderne været forskellige opdelinger af disse mindre lapper. En af dem har følgende opdeling:
 Forlap (lobus anterior)
 I, II, Lingula
 III, Centralis
 IV, Culmen
 V, Culmen
 Baglap (lobus posterior'')
 VI, Declive
 VIIAf
 VIIAt
 VIIB
 VIIIA
 VIIIB
 IX, Uvula
 X, Nodulus

Cerebellare symptomer og sygdomme 
Koordinationsforstyrrelser – ataksi – kan opstå ved sygdomme i lillehjernen.

Henvisninger 

Hjernen
Vega (København)

Vega er et regionalt spillested på Vesterbro i København. Vega slog dørene op i 1996, som en del af Kulturby 96, efter en omfattende renovering og er et af landets største spillesteder. 

Bygningen, som VEGA ligger i, blev bygget i 1956 og er tegnet af arkitekten Vilhelm Lauritzen, som blandt andet også står bag Radiohuset. Bygningen, der i dag er fredet, hed oprindeligt Folkets Hus.

VEGA består af Store Vega, som har plads til 900 siddende eller 1.500 stående publikummer, og Lille Vega, som har plads til 160 siddende eller 500 stående publikummer. Foruden de to musikscener huser Vega også Ideal Bar, hvor blandt andet Klub Mini Vega, poetry slam og Hip Hop Kontoret finder sted.

Mega Vega 
Med TDC som hovedsponsor planlagde Vega et spillested med arbejdstitlen Mega Vega med en publikumskapacitet på 5.000, hvilket skulle give muligheder for større koncerter i en rigtig koncertsal frem for sportshaller og lignende. Projektets bankgaranti var i Roskilde Bank og da denne bank krakkede under finanskrisen i 2008, trak Københavns Kommune sin støtte til projektet tilbage.

Referencer

Eksterne henvisninger 

 VEGA's hjemmeside

Vesterbro
Spillesteder i København
Fredede bygninger, konstruktioner og anlæg i Københavns Kommune
Etableret i 1956
Folkets Hus (flertydig)

Folkets Hus har i en række byer været navnet på huse der har rummet arbejderbevægelsens forsamlingslokaler.

Folkets Hus i København 
I København findes der i hvert fald fem adresser med tilknytning til navnet Folkets Hus:
 Det selvstyrende kulturhus Folkets Hus på Stengade 50 på Nørrebro, der stadig i dag fungerer under navnet Folkets Hus.
 Jagtvej 69 på Jagtvej, Nørrebro, hvor Ungdomshuset stod indtil nedrivningen d. 6. marts 2007.
 Enghavevej 40 på Vesterbro, der efter sin lukning blev ombygget til spillestedet Vega.
 Rømersgade 22 i Indre By, der i dag huser Arbejdermuseet.
 Kløvermarksvej 3 på Amager.
Desuden:
 Borgernes Hus i Rosenborggade

Folkets Hus i andre byer 
Nørresundby, Tinghusgade 2 Smedegade 1 & 5 (samme bygning). Her er bygningen bygget om til ungdomsboliger for studerende. Stueetagen bruges primært til virksomhed, bl.a. en Nordea-filial og et værtshus.

Eksterne henvisninger 
Folkets Hus i København
Folkets Hus på Leksikon for det 21. århundrede

 

Huse
Arbejderbevægelsen i Danmark
Carl Johan Sennels

Carl Johan Sennels (født i 1981) er en dansk maler. I en alder af 17 år blev han i 1998 optaget på Det Kongelige Danske Kunstakademi og trods sin unge alder har han allerede gjort sig bemærket på den danske kunstscene. 

Hans første separatudstilling fandt sted på Galerie Moderne i januar 2003, hvor Sennels i de udstillede værker viser sin store malertekniske kunnen i en udpræget figurativ og hyperrealistisk stil. 

En del af hans værker kredser om det klassiske dyremotiv, men i en ny optik, hvor billedfladen rummer både tilsyneladende fritlevende dyr og tydeligvis udstoppede dyr. De naturalistisk gengivne dyr kontrasteres af en mere løssluppen penselføring i enkelte abstrakte dele af billedfladen.

Malere fra Danmark
LAMP

LAMP er en forkortelse for nogle fri software-programmer, der hyppigt anvendes sammen i driften af dynamiske websteder. LAMP anvendes også i forbindelse med andre platforme, bl.a. Windows(WAMP) og Mac OS(MAMP). 

 Linux – styresystemet GNU/Linux
 Apache – webserveren
 MySQL – databaseserveren
 Perl, Python eller PHP – programmeringssprog.

Windows modstykke 
Lamp har et modstykke for windows brugere der hedder Wamp (Windows, Apache, MySQL og ProgrammeringsSprog, dog bruges denne opsætning hovedsageligt til udvikling og sjældent til hosting.

Webudviklingssoftware
Internetteknologi
Himmelbjerget

Himmelbjerget er en 147 meter høj bakke mellem Ry og Silkeborg. Geologisk set er der tale om en såkaldt falsk bakke, idet skråningen er dannet ved, at isen i istiden har fjernet jord i den tunneldal, der senere blev til Julsø. Af den grund virker forhøjningen ikke særligt imponerende, når man kommer ad vejen fra sydsiden.

Navnet Himmelbjerget optræder tilbage i 1727 i en retssag om en kongelig ulvejagt på ”Himmelbierrig Kold”. Erik Pontoppidans angiver desuden navnet i Den danske Atlas fra 1768. Lokalt er bjerget langt op i tiden kaldt Kollen.

Helt frem til 1847 troede man, at Himmelbjerget var Danmarks højeste punkt. Det var derfor naturligt, at forfatteren Steen Steensen Blicher gjorde stedet til et nationalt samlingspunkt med Himmelbjergfesten 1839–1844.

I 1854 stod Silkeborgs grundlægger Michael Drewsen i spidsen for afholdelsen af en grundlovsfest på Himmelbjerget, en fest, der senere fik mange efterfølgere.

Også i dag holdes der grundlovsfester på Himmelbjerget, og stedet er også et yndet udflugtssted på grund af den storslåede udsigt og smukke natur.

Man kan sejle med rutebåde til Himmelbjerget både fra Ry og Silkeborg (fra Silkeborg bl.a. med det gamle dampskib Hjejlen).

Bjørnstjerne Bjørnson talte om fredssagen på Himmelbjerget i 1892 arrangeret af Dansk Fredsforening.

Himmelbjergtårnet 

På toppen af Himmelbjerget står et 25 meter højt muret tårn tegnet af den senere stadsarkitekt i København Ludvig Fenger. Det er rejst til minde om Kong Frederik 7. som en tak fra det danske folk for grundloven i 1849. Øverst på tårnet er der en frise, der løber rundt på alle fire sider, og som bærer indskriften: "Til minde om kongen – Frederik d. 7. – det danske folks ven – Grundlovens giver". Opførelsen af tårnet blev påbegyndt i 1874, og det blev indviet den 6. juni 1875. Udsmykningen med kongens relief blev dog først helt færdiggjort i 1891.

Mindestenene 
Tæt på toppen af Himmelbjerget står en række mindesten. De er rejst til minde om Steen Steensen Blicher, A.F. Tscherning, Leopold Budde og Vilhelm Beck. Derudover er der en sten rejst til minde om indførelsen af kvindernes valgret i 1915.

Postament 
Lidt sydøst for tårnet står et postament, brugt til opmåling af Danmark sammen med ca. 330 andre postamenter spredt ud over hele landet og placeret på høje punkter.

Eksterne henvisninger 

 Himmelbjergets udsigt i efterårsfarver (fotoserie)

Note 

Bakker i Danmark
Skanderborg Kommunes geografi
Gudenå
Margueritruten